text: Grundlovsforhør skal kaste lys over voldeligt overfald
  04 oktober 2015 kl. 08.42
  En dommer ved Retten i Horsens skal nu forsøge at finde frem til, hvad der ligger bag et voldeligt overfald og opgør mellem to person-grupper i Vejle lørdag.
  Tre mænd var bevæbnet til tænderne og gik voldsomt til værks, da de lørdag eftermiddag overfaldt en familie i Vejle.
  En mand og en kvinde på 35 og 33 år var sammen med deres otteårige søn, da de blev overfaldet af de tre mænd, der var bevæbnet med totenschlæger, strømpistol og peberspray.
  - Både manden og kvinden blev slået med totenschlægeren og sønnen fik peberspray, oplyser vagtchef Svend Pedersen hos Sydøstjyllands Politi. De tre ofre måtte behandles på skadestuen.
  Efter overfaldet flygtede mændene fra stedet. I Horsens lykkedes det politiet at standse bilen med de mistænkte, og en 45-årig mand blev sammen med sine to sønner på 17 og 18 år anholdt.
  Politiet kender søndag formiddag ikke motivet til overfaldet. Alle implicerede er af udenlandsk herkomst.
  - Det står hen i det uvisse om det er hævn, penge eller noget helt tredje, der ligger bag det skete, siger vagtchef Svend Pedersen til TV SYD søndag formiddag.
  Senere søndag vil de tre anholdte blive fremstillet i grundlovsforhør i Horsens.
  